Yohann Auvitu

**Yohann Auvitu** (s. 27. heinäkuuta 1989 Ivry-sur-Seine, Ranska) on ranskalainen jääkiekkopuolustaja, joka pelaa Extraliga-joukkue HC Vítkovicessa. Hän on pelannut urallaan myös laitahyökkääjänä.

## Ura
### Seuraura
Auvitun kasvattajaseura on Viry-Châtillon Essonne Hockey, mutta hän muutti 15-vuotiaana Chamonixiin ja pelasi ensimmäiset miesten pelinsä kaudella 2006–2007 Avalanches du Mont-Blancin riveissä, Ligue Magnusissa. Vain 17-vuotias Auvitu pelasi siellä tulokaskaudellaan 23 runkosarjaottelua tehopistein 2+8=10 ja kaksi playoff-ottelua ilman tehopisteitä. Hän pelasi osan kausistaan myös Avalanches du Mont-Blancin U22-joukkueessa, jossa hän voitti Ranskan U22-nuorten mestaruuden keväällä 2008.

Kaudeksi 2008–2009 Auvitu muutti Jyväskylään ja siirtyi JYPin A-nuoriin entisen JYP-valmentaja Ari Salon suosituksesta. Salo valmensi tuolloin Avalanches du Mont-Blancia. Auvitu siirtyi yhden JYPin A-nuorissa vietetyn kauden jälkeen JYPin farmijoukkue D Teamin riveihin kolmivuotisella sopimuksella kaudeksi 2009–2010. Hän voitti kauden päätteeksi Mestis-hopeaa. Auvitu vahvisti kauden aikana myös kahden ottelun ajan JYPin A-nuoria.

5. lokakuuta 2010 Auvitu nostettiin JYPin SM-liigajoukkueen kokoonpanoon vierasotteluun Tapparaa vastaan. Hän sai liigadebyytissään jääaikaa 9.51 minuuttia. Auvitusta tuli SM-liigahistorian toinen ranskalaispelaaja, kun häntä aiemmin SM-liigassa on pelannut vain HIFK:ssa kaudella 2002–2003 esiintynyt Yorick Treille. Yhteensä hän pelasi kauden aikana JYPissä seitsemän runkosarjaottelua ilman tehopisteitä. D Teamissa Auvitu voitti kauden 2010–2011 päätteeksi Mestis-pronssia.

Kesäkuussa 2011 Auvitu teki vuoden mittaisen SM-liigasopimuksen JYPin kanssa. Hän aloitti kauden 2011–2012 farmijoukkue JYP-Akatemiassa (nimettiin uudelleen D Teamin tilalle), mutta pelasi siellä vain yhdeksän ottelua ja murtautui kauden 2011–2012 aikana JYPin SM-liigakokoonpanoon. Auvitu teki liigauransa avausmaalin 20. tammikuuta 2012 vieraissa Helsingin IFK:ta vastaan. Hänet palkittiin ottelun *[[Ilta-Sanomat|Ilta-Sanomien]]* kolmen tähden tähtipelaajana. Yhteensä Auvitu teki SM-liigassa 33 runkosarjaottelussa tehot 1+1=2 sekä 11 playoff-ottelussa yhden maalin. Hän voitti kauden päätteeksi Suomen mestaruuden. Tammikuussa 2012 Auvitu teki 1+1-vuotisen jatkosopimuksen JYPin kanssa.

Kauden 2012–2013 päätteeksi Auvitu voitti JYPissä SM-pronssia. Kaudeksi 2014–2015 hän siirtyi kaksivuotisella sopimuksella Helsingin IFK:hon. Auvitu voitti HIFK:n sisäisen tehotilaston lukemalla +20, kuten myös kevään 2015 pudotuspeleissä lukemalla +4. Kaudella 2015–2016 hän teki SM-liigan yhden kauden piste-ennätyksensä tehoilla 6+15=21. Auvitu voitti HIFK:n sisäisen tehotilaston lukemalla +22. Hän voitti koko kevään 2016 pudotuspelien puolustajien piste- ja maalipörssin tehoilla 6+7=13. Auvitu jakoi myös liigan tehotilaston voiton joukkuetovereidensa Corey Elkinsin ja Jasse Ikosen kanssa lukemalla +8. Hän voitti kauden päätteeksi SM-hopeaa. Auvitu palkittiin koko SM-liigan parhaana puolustajana Pekka Rautakallio -palkinnolla ja valittiin tähdistökentälliseen.

Toukokuussa 2016  Auvitu teki vuoden mittaisen tulokassopimuksen New Jersey Devilsin kanssa. Hän oli harjoituskaudella koko joukkueen tehokkain pelaaja tehtyään viidessä ottelussa kuusi syöttöpistettä. Auvitu otti harjoitusleirin päätteeksi paikan seuran NHL-vahvuudesta. Hän pelasi ensimmäinen NHL-ottelunsa kauden 2016–2017 avauskierroksella 13. lokakuuta 2016 vieraissa Florida Panthersia vastaan. Auvitu sai ottelussa jääaikaa 17.14 minuuttia. Hän sai myös syöttöpisteen Pierre-Alexandre Parenteaun tekemään maaliin. NHL-uransa avausmaalin Auvitu teki 11. marraskuuta 2016 vieraissa Buffalo Sabresia vastaan. Hän pelasi kauden aikana NHL:ssä 25 runkosarjaottelua tehopistein 2+2=4. Auvitu lähetettiin ensimmäisen kerran AHL-joukkue Albany Devilsin vahvuuteen joulukuussa 2016. Hän pelasi farmissa 29 runkosarjaottelua tehopistein 5+8=13. Auvitu kärsi kauden aikana myös loukkaantumisista. Tammikuussa 2017 hän oli alavartalovamman vuoksi sivussa yhteensä seitsemästä ottelusta.

Heinäkuussa 2017 Auvitu teki vapaana agenttina vuoden mittaisen ja yksisuuntaisen sopimuksen Edmonton Oilersin kanssa. Hän pelasi kauden 2017–2018 varsin pienessä roolissa tehden 33 runkosarjaottelussa tehot 3+6=9. Auvitu esiintyi kauden aikana myös laitahyökkääjän pelipaikalla.

Kaudeksi Auvitu palasi Eurooppaan ja siirtyi vuoden mittaisella sopimuksella KHL-seura HK Sotšiin. Hän kärsi kaudella 2018–2019 kuitenkin loukkaantumisista ja pelasi alkukaudella vain 25 ottelua, kunnes tammikuussa 2019 Auvitun sopimus purettiin yhteisymmärryksessä. Hän oli sivussa myös alkukauden 2019–2020, kunnes tammikuussa 2020 Auvitu palasi yli vuoden pelitauon jälkeen kaukaloihin ja siirtyi loppukauden kattavalla sopimuksella Ruotsin SHL-liigan Luleå HF:ään. 

Tammikuussa 2021 Auvitu palasi kevääseen 2022 asti ulottuvalla sopimuksella Helsingin IFK:hon oltuaan ilman sopimusta alkukauden 2020–2021. Hän ehti pelata siellä vain viisi ottelua, kunnes Auvitun kausi päättyi loukkaantumiseen TPS:n Aleksi Anttalaisen taklauksen seurauksena. Anttalaiselle tuomittiin 5+20-minuutin ottelurangaistus pään tai niskan alueelle kohdistuneesta taklauksesta ja hänet asetettiin kuuden ottelun mittaiseen pelikieltoon. Kaudella 2021–2022 Auvitu jakoi pudotuspeleissä kolmella osumallaan HIFK:n sisäisen maalipörssin voiton kolmen muun pelaajan kanssa.

Kaudeksi 2022–2023 Auvitu palasi KHL:ään ja hän siirtyi vuoden mittaisella sopimuksella Neftehimik Nižnekamskiin. Marraskuussa 2022 Auvitun sopimus kuitenkin purettiin.

### Maajoukkueura

Auvitu edusti Ranskaa MM-kilpailuissa vuosina 2010, 2011, 2012, 2013, 2014, 2015, 2016, 2017, 2018 ja 2022. Hän voitti vuoden 2012 turnauksessa joukkueensa sisäisen tehotilaston lukemalla +3. Valmentajat valitsivat Auvitun Ranskan turnauksen yhdeksi kolmesta parhaasta pelaajasta, kuten myös vuoden 2015 turnauksessa. Vuoden 2013 turnauksessa hän oli joukkueen paras syöttäjä kolmella syöttöpisteellään. Vuoden 2017 turnauksessa Auvitu voitti Ranskan sisäisen syöttöpörssin viidellä syöttöpisteellään ja sisäisen tehotilaston lukemalla +7. Hän pelasi myös Sotšin olympiakisojen 2014 karsinnoissa. Yhteensä Auvitu on pelannut 102 A-maaottelua tehopistein 8+34=42.

Auvitu pelasi myös alle 20-vuotiaiden I-divisioonan MM-kilpailuissa vuosina 2007, 2008 ja 2009, joista viimeisin turnaus päättyi A-lohkon pronssiin. Hän voitti tehoilla 3+7=10 A-lohkon puolustajien piste- ja syöttöpörssin sekä jakoi puolustajien maalipörssin voiton Sveitsin Roman Josin kanssa. Auvitu voitti myös Ranskan sisäisen tehotilaston lukemalla +8.

Auvitu pelasi myös alle 18-vuotiaiden I-divisioonan MM-kilpailuissa vuosina 2006 ja 2007. Jälkimmäisessä turnauksessa hän voitti Ranskan sisäisen piste- ja syöttöpörssin tehoilla 2+3=5 sekä jakoi sisäisen maalipörssin voiton kolmen muun pelaajan kanssa.

## Muuta
Auvitun pikkuveli Maxence pelaa hyökkääjänä FFHG Division 1:n Bisons de Neuilly-sur-Marnessa. Heidän enonsa Laurent Bougro on pelannut hyökkääjänä pudotuspelit mukaan lukien yhteensä 81 ottelua Ranskan pääsarjatasolla. Hän on myöhemmin luonut valmennusuraa Ranskassa ja Sveitsissä. Laurent'n pojat ja Auvitun serkut Jordann, Benjamin ja Kristolan Bougro ovat myös jääkiekkoilijoita. Jordann on Ranskan maajoukkuehyökkääjä, joka pelaa Sveitsin National Leaguen EHC Klotenissa. Benjamin pelaa samassa liigassa hyökkääjänä Lausanne HC:ssä ja hän edustaa kansainvälisellä tasolla Sveitsiä. Kristolan pelaa puolustajana Lausannen U20-joukkueessa.

Yohann Auvitu meni naimisiin venäläisen Ilariia Gorelovan kanssa vuonna 2014. Pari tapasi Jyväskylän ammattikorkeakoulun opiskelijapiireissä. Vuonna 2016 heille syntyi tytär. Auvitu on valmistunut tradenomiksi ja on sittemmin jatkanut opintojaan urheilumarkkinoinnin MBA-tutkinnon parissa.

Auvitu osaa puhua viittä eri kieltä: ranskaa, englantia, suomea, venäjää ja saksaa.

## Tilastot

## Lähteet

*
*
*

### Viitteet